
ΔΕΛΤΙΟ ΤΥΠΟΥ

Θεσσαλονίκη 27/9/2012

Έλληνας επιστήμονας στην Προεδρία της νέας πανευρωπαϊκής Συνομοσπονδίας Oργανισμών  «Ευρωπαϊκή Συμμαχία για την έρευνα των Μεταφορών - European Transport Research Alliance (ETRA)»
Την Πέμπτη 20 Σεπτεμβρίου, έγινε στις Βρυξέλλες η επίσημη τελετή υπογραφής του καταστατικού και έναρξης της λειτουργίας ενός νέου φορέα στο χώρο των Μεταφορών στην Ευρώπη. Πρόκειται για την: «Ευρωπαϊκή Συμμαχία για την έρευνα των Μεταφορών / European Transport Research Alliance – ETRA». 
Πρόεδρος του νέου Οργανισμού εξελέγη ο καθηγητής Γιώργος Γιαννόπουλος, Διευθυντής του Ελληνικού, Ινστιτούτου Μεταφορών (ΙΜΕΤ) του Εθνικού Κέντρου Έρευνας και Τεχνολογικής Ανάπτυξης (ΕΚΕΤΑ) και ομότιμος καθηγητής του Αριστοτελείου Πανεπιστημίου Θεσσαλονίκης (ΑΠΘ).
Η ETRA είναι ένας τριτοβάθμιος φορέας οργάνωσης και συνεργασίας σε επίπεδο Συνομοσπονδίας, στον οποίο μέλη του είναι άλλες Ομοσπονδίες ή Ενώσεις Ευρωπαϊκών Οργανισμών ή φορέων που ασχολούνται με το αντικείμενο των Μεταφορών και συγκεκριμένα, ερευνητικών Οργανισμών. Στη σημερινή σύνθεσή της η ETRA αποτελείται από τους παρακάτω 5 Οργανισμούς που είναι και τα ιδρυτικά της μέλη, ενώ αναμένεται σύντομα η εγγραφή και άλλων δευτεροβάθμιων Οργανώσεων ως μελών της ETRA: 

1. Ευρωπαϊκή Διάσκεψη Ινστιτούτων Μεταφορών (European Conference of Transport Research Institutes – ECTRI) 

2. Ευρωπαϊκή Ένωση Εργαστηρίων Οδοποιίας  (Forum of European National Highway Research Laboratories-  FEHRL)       

3. Ευρωπαϊκή Ένωση Ινστιτούτων Οδικής Ασφάλειας (Forum of European Road Safety Institutes – FERSI) 

4. Δίκτυο για την ανθρωποκεντρική μελέτη τεχνολογιών Κοινωνίας της Πληροφορίας  (Human centered design Network for Information Society Technologies – HUMANIST), και  

5. Ευρωπαϊκό Δίκτυο αριστείας για την έρευνα των σιδηροδρόμων (European rail Research Network of Excellence - EURNEX). 

Συνολικά οι πέντε αυτές δευτεροβάθμιες Οργανώσεις αριθμούν ήδη σαν μέλη τους πάνω από 50 Ερευνητικά Ινστιτούτα και άλλους ερευνητικούς φορείς στον τομέα των Μεταφορών, από τους μεγαλύτερους στο είδος τους πανευρωπαϊκά και παγκόσμια. Οι φορείς αυτοί απασχολούν αθροιστικά περίπου 15000 εργαζομένους στην έρευνα των Μεταφορών (επιστημονικό και λοιπό προσωπικό).  Συνεπώς ο νέος φορέας ETRA εκπροσωπεί μονοσήμαντα, σχεδόν το σύνολο της  Ευρωπαϊκής επιστημονικής και ερευνητικής κοινότητας στον τομέα των Μεταφορών.
Στην εναρκτήρια ομιλία του κατά την τελετή σύστασης του νέου Οργανισμού, ο καθηγητής Γιαννόπουλος τόνισε μεταξύ άλλων ότι: «Ο νέος φορέας αποτελεί ένα ακόμη βήμα προς την κατεύθυνση της δημιουργίας του Ενιαίου Ευρωπαϊκού χώρου έρευνας στον τομέα των Μεταφορών του περίφημου ERA-T (European Research Area in Transport) και έρχεται σαν επιστέγασμα της πορείας που χάραξαν οι Οργανισμοί που συνυπέγραψαν, στις 11 Δεκεμβρίου του 2008 στη Λυών, τη λεγόμενη «Διακήρυξη της Λυών». Η διακήρυξη εκείνη ήταν το πρώτο επίσημο κείμενο που καθόριζε για πρώτη φορά την πρόθεση της Ευρωπαϊκής ερευνητικής κοινότητας στο χώρο των Μεταφορών  για προώθηση της συνεργασίας μεταξύ των φορέων, την κατάργηση των συνόρων στην έρευνα και την τεχνολογία, και την ανάδειξη της Ευρωπαϊκής αριστείας στον χώρο των Μεταφορών σε πρωταγωνιστή σε παγκόσμιο επίπεδο».  
Ο καθηγητής τόνισε επίσης ότι κατά την προεδρία του θα τηρήσει απαρέγκλιτα τις 3 βασικές αρχές λειτουργίας του νέου Οργανισμού όπως αυτές καθορίζονται στο καταστατικό του και είναι:
1. Διαφάνεια σε όλα τα επίπεδα, 

2. Σεβασμός στους ξεχωριστούς ρόλους και πορείες των Οργανισμών μελών, και 

3. Πρόθεση να προωθηθεί ο ενιαίος Ευρωπαϊκός χώρος έρευνας στις μεταφορές. 

Ευχαρίστησε τέλος όλους τους ιδρυτικούς φορείς για την επιλογή τους στο πρόσωπό του ως πρώτο πρόεδρο του νέου Οργανισμού. Ιδιαίτερα ευχαρίστησε τους εκπροσώπους της Ευρωπαϊκής Επιτροπής για τη ηθική και υλική συμπαράσταση και βοήθεια που παρείχαν ήδη για τη δημιουργία του νέου Οργανισμού. Παρόντες ήταν περί τους 100 εκπροσώπους από όλους τους φορείς στο χώρο των Ευρωπαϊκών μεταφορών, εκπρόσωποι της Επιτροπής της ΕΕ, και φορέων της Ευρωπαϊκής βιομηχανίας στο χώρο των Μεταφορών. 

Στόχοι του νέου Οργανισμού είναι: 
· Η προώθηση της πλήρους πρακτικής εφαρμογής των ερευνητικών αποτελεσμάτων στο χώρο των Μεταφορών.

· Η υιοθέτηση κοινών προτεραιοτήτων για την έρευνα στις Μεταφορές και ο συντονισμός ερευνητικών προγραμμάτων και άλλων πρωτοβουλιών.

· Η προώθηση της συνεργασίας σε όλες τις σχετικές με τις μεταφορές περιοχές και η ανάπτυξη (όπου αυτό είναι εφικτό) κοινών ερευνητικών δραστηριοτήτων που καλύπτουν όλα τα μεταφορικά μέσα και όλες τις επιστημονικές ειδικότητες. 

· Η προετοιμασία κοινών θέσεων σε κύρια θέματα μεταφορών και Ευρωπαϊκής ερευνητικής πολιτικής,

· Η προώθηση της από κοινού χρήσης των Ευρωπαϊκών ερευνητικών υποδομών και η ενίσχυση της Ευρωπαϊκής ερευνητικής εμπειρίας.

· Η προώθηση της διείσδυσης και αποδοχής της Ευρωπαϊκής ερευνητικής εμπειρίας και καινοτομίας σε διεθνές επίπεδο. 

· Η περαιτέρω ανάπτυξη της κινητικότητας των ερευνητών μέσω συγκεκριμένων κοινών δράσεων και πρωτοβουλιών.  

· Η δημιουργία μιας Ευρωπαϊκής δομής για την ανταλλαγή γνώσεων και εμπειρίας.

· Η  υποστήριξη της συνεχούς ανάπτυξης και καθιέρωσης σε παγκόσμιο επίπεδο του Συνεδρίου TRA (Transport Research Arena) ως το κύριο Ευρωπαϊκό Συνέδριο στο χώρο των Μεταφορών. 

· Άλλες συναφείς δράσεις που θα κριθούν αναγκαίες.

Πληροφορίες: 

- Χριστοδούλου Αναστασία, [Γραμματεία ΙΜΕΤ / Τηλ.: 2310498457 / Fax: 2310498269 / E-mail: achris@certh.gr ]

-Τσιούτρας Αθανάσιος, Δρόσου Αμαλία [Γραφείο Τύπου ΕΚΕΤΑ / Τηλ.: 2310498264 / 2310498214 / E-mail: press@certh.gr / http://www.certh.gr
European Transport Research Alliance – ETRA

